Diari Oficial de la Generalitat Valenciana


Sumari del DOGV 9754, del 28-12-2023 (2023/12850)

RESOLUCIÓ de 20 de desembre de 2023, del conseller d'Agricultura, Ramaderia i Pesca, per la qual es convoquen les comunitats de regants, els jutjats d'aigües, els sindicats de regs o altres entitats de regadiu i titulars d'explotacions ramaderes, perquè formulen les seues propostes en relació amb mesures per a l'adaptació al risc d'inundació al Baix Segura
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9754

Data del DOGV
:   28-12-2023

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2023/12880


Data del document
:   20-12-2023

Organisme emissor
:   Conselleria d'Agricultura, Ramaderia i Pesca

Tipus de document
:   Resolució

Anàlisi jurídica

 Descriptors 

:   * Conselleria d'Agricultura, Ramaderia i Pesca
    * Conselleria d'Agricultura, Ramaderia i Pesca

RESOLUCIÓ de 20 de desembre de 2023, del conseller d'Agricultura, Ramaderia i Pesca, per la qual es convoquen les comunitats de regants, els jutjats d'aigües, els sindicats de regs o altres entitats de regadiu i titulars d'explotacions ramaderes, perquè formulen les seues propostes en relació amb mesures per a l'adaptació al risc d'inundació al Baix Segura [2023/12812]  
Preàmbul  
Primer. Convocatòria de les ajudes  
Segon. Àmbit territorial  
Tercer. Procediment de concessió d'ajudes  
Quart. Resolució de la concessió de l'ajuda  
Cinqué. Obligacions generals de les entitats beneficiàries  
Sisé. Transparència  
Seté. Protecció de dades de caràcter personal  
Huité. Incompatibilitat  
Nové. Publicitat  
Desé. Recursos  
Onzé. Normativa aplicable  
Dotzé. No obligatorietat de comunicació a la Comissió Europea  
  
Tretzé. Delegació de competències de desplegament  
Catorzé. Finançament de les operacions  
Quinzé. Increment pressupostari  
Setzé. Entrada en vigor  
ANNEX I  
Procediment per a la concessió d'ajudes a les comunitats de regants, els jutjats d'aigües, els sindicats de reg i altres entitats de regadiu interessades en el finançament per a desenvolupar actuacions d'adaptació del risc d'inundació al Baix Segura  
Apartat primer. Objectiu de l'ajuda  
Apartat segon. Beneficiàries  
Apartat tercer. Despeses subvencionables  
Apartat quart. Quantia de les subvencions i cost total final  
Apartat cinqué. Presentació de sol·licituds  
Apartat sisé. Estudi i baremació de les sol·licituds  
Apartat seté. Instrucció del procediment  
Apartat huité. Adjudicació i contractació de les actuacions  
Apartat nové. Realització de la inversió  
Apartat desé. Justificació i pagament d'ajudes  
Apartat onzé. Mètode de control d'ajudes  
ANNEX II  
Procediment per a la concessió d'ajudes als titulars d'explotacions ramaderes que formulen propostes en relació amb mesures per a l'adaptació al risc d'inundació al Baix Segura  
Apartat primer. Objectiu de l'ajuda  
Apartat segon. Beneficiaris  
Apartat tercer. Despeses subvencionables  
Apartat quart. Quantia de les subvencions i cost total final  
Apartat cinqué. Presentació de sol·licituds  
Apartat sisé. Estudi i baremació de les sol·licituds  
Apartat seté. Instrucció del procediment  
Apartat huité. Execució de la inversió  
Apartat nové. Justificació i pagament de les ajudes  
  
PREÀMBUL  
  
El Reial decret 786/2022, de 27 de setembre, regula la concessió directa d'una subvenció per a desenvolupar actuacions d'adaptació del risc d'inundació de les edificacions, els equipaments i les instal·lacions o les explotacions existents a la conca baixa del riu Segura, a la Comunitat Valenciana, com a contribució al pla Vega Renhace en el marc del Pla de recuperació, transformació i resiliència, i així es complix el que disposa l'apartat 2 de l'article 9 de la Llei 38/2003, de 17 de novembre, general de subvencions. D'altra banda, i segons disposa l'apartat 2 de l'article 23 de la mateixa llei, la iniciació del procediment de concessió de les ajudes es realitzarà mitjançant una convocatòria aprovada per l'òrgan competent.  
L'objectiu d'esta subvenció és la necessitat de posar en marxa accions d'adaptació al risc d'inundació, invertint a incrementar la resiliència dels termes municipals de la comarca del Baix Segura, ordenats per població: Torrevieja, Orihuela, Pilar de la Horadada, Almoradí, Callosa de Segura, Rojales, Guardamar del Segura, Albatera, Catral, Redován, San Fulgencio, Dolores, Cox, Bigastro, San Miguel de Salinas, Benejúzar, Los Montesinos, Rafal, Formentera del Segura, Benijófar, Algorfa, Granja de Rocamora, Jacarilla, San Isidro, Benferri, Daya Nueva i Daya Vieja, als quals s'han de sumar el Realengo i San Felipe Neri, pedanies de Crevillent, i fomentar-ne l'adaptació i la preparació, ja que concentren un elevat risc d'inundació d'acord amb els mapes de perillositat i risc d'inundació al Baix Segura.  
  
L'article 1 del Reial decret 786/2022, de 27 de setembre, aprova les bases reguladores i la concessió directa d'esta subvenció a la Generalitat Valenciana.  
Esta convocatòria queda regida pel Pla de recuperació, transformació i resiliència, aprovat el 16 de juny de 2021, per l'Ordre HFP/1030/2021, de 29 de setembre, per la qual es configura la gestió del Pla de recuperació, transformació i resiliència, i l'Ordre HFP/55/2023, de 24 de gener, relativa a l'anàlisi sistemàtica del risc de conflicte d'interés (MINERVA). Esta convocatòria incidix sobre la palanca II, Infraestructures i ecosistemes resilients, component 5, Protecció del litoral i els recursos hídrics, inversió 2 (C5.I2), Seguiment i restauració d'ecosistemes fluvials, recuperació d'aqüífers i mitigació del risc d'inundació. D'acord amb els principis de gestió específics del PRTR, per a este component es fixa la fita número 77 del CID, Restauració de les proteccions de llits fluvials i riberes contra els riscos d'inundació, segons la qual han d'haver-se recuperat ambientalment 200 km de llits i riberes i protegit almenys 40.000 habitants contra els riscos d'inundació. La submesura C5.I2b del PRTR es correspon amb el camp d'intervenció 035, Mesures d'adaptació al canvi climàtic i prevenció i gestió de riscos relacionats amb el clima: inundacions (incloent-hi les accions de sensibilització, protecció civil, els sistemes i infraestructures de gestió de catàstrofes i els enfocaments ecosistèmics).  
  
D'acord amb l'article 9 del Decret 10/2023, de 19 de juliol, del president de la Generalitat, pel qual es determinen el nombre i la denominació de les conselleries, i les seues atribucions en relació amb l'article 3 del Decret 112/2023, de 25 de juliol, del Consell, pel qual s'establix l'estructura bàsica de la Presidència i de les conselleries de la Generalitat, i el Decret 146/2023, de 5 de setembre, del Consell, d'aprovació del Reglament orgànic de la Conselleria d'Agricultura, Ramaderia i Pesca, correspon a la persona titular de la Conselleria d'Agricultura, Ramaderia i Pesca l'aprovació d'esta convocatòria.  
  
Les ajudes que regula l'annex I de la convocatòria estan destinades a entitats de dret públic, com ara comunitats de regants, jutjats d'aigües, sindicats de regs i altres ens de regadiu, que gestionen un bé de domini públic, l'aigua, i les seues actuacions s'entenen ajudades per la inversió C5.I2, Seguiment i restauració d'ecosistemes fluvials, recuperació d'aqüífers i mitigació del risc d'inundació, impulsat pel Pla de recuperació, transformació i resiliència.  
  
A estes ajudes no els és aplicable l'article 107 del Tractat de funcionament de la Unió Europea, ja que no suposen cap benefici ni avantatge econòmic per a cap empresa, ni un avantatge econòmic que falsege la competència. Per consegüent, estaran exemptes de l'obligació de notificació que establix l'article 108, apartat 3, del tractat.  
  
Les ajudes que inclou l'annex II de la present convocatòria, atesa la naturalesa de les actuacions que recull la mesura, com que es realitzen dins de l'explotació ramadera, s'adeqüen al que preceptua el Reglament (UE) 1408/2013, de la Comissió, de 18 de desembre de 2013, relatiu a l'aplicació dels articles 107 i 108 del Tractat de funcionament de la Unió Europea a les ajudes de minimis en el sector agrícola (DOUE L 352, 24.12.2013), modificat mitjançant el Reglament (UE) 2019/316, de la Comissió, de 21 de febrer de 2019 (DOUE L51, 22.02.2019).  
  
Esta resolució preveu el que establix l'article 3 de la Llei 19/2013, de 9 de desembre, de transparència, accés a la informació pública i bon govern, així com l'article 4 de la Llei 1/2022, de 13 d'abril, de transparència i bon govern de la Comunitat Valenciana, i l'article 18 de la Llei 38/2003, de 17 de novembre, general de subvencions.  
  
En virtut d'això, i fent ús de les facultats que tinc atribuïdes, resolc:  
  
Primer. Convocatòria de les ajudes  
Convocar les comunitats de regants, els jutjats d'aigües, els sindicats de regs, altres entitats de regadiu i els titulars d'explotacions ramaderes perquè puguen sol·licitar les ajudes que regula el Reial decret 786/2022, de 27 de setembre, pel qual es regula la concessió directa d'una subvenció per a desenvolupar actuacions d'adaptació del risc d'inundació de les edificacions, els equipaments i les instal·lacions o les explotacions existents a la conca baixa del riu Segura, a la Comunitat Valenciana, com a contribució al pla Vega Renhace en el marc del Pla de recuperació, transformació i resiliència, publicat en el BOE número 233, de 28 de setembre de 2022. En l'annex I es desplega el procediment per a les sol·licituds de comunitats de regants, jutjats d'aigües, sindicats de regs i altres entitats de regadiu, i en l'annex II, el procediment per a les sol·licituds dels titulars d'explotacions ramaderes.  
  
  
Segon. Àmbit territorial  
L'àmbit territorial d'esta resolució és el Baix Segura, concretament els termes municipals que preveu l'article 2 de l'RD 786/2022, de 27 setembre, que són els següents: Torrevieja, Orihuela, Pilar de la Horadada, Almoradí, Callosa de Segura, Rojales, Guardamar del Segura, Albatera, Catral, Redován, San Fulgencio, Dolores, Cox, Bigastro, San Miguel de Salinas, Benejúzar, Los Montesinos, Rafal, Formentera del Segura, Benijófar, Algorfa, Granja de Rocamora, Jacarilla, San Isidro, Benferri, Daya Nueva i Daya Vieja, als quals s'han de sumar el Realengo i San Felipe Neri, pedanies de Crevillent.  
  
Tercer. Procediment de concessió d'ajudes  
De conformitat amb l'article 22 de la Llei 38/2003, de 17 de novembre, general de subvencions, i de l'article 160 de la Llei 1/2015, de 6 de febrer, d'hisenda pública, del sector públic instrumental i de subvencions, el procediment de concessió de les ajudes es tramitarà en règim de concurrència competitiva. La concessió de les ajudes es realitzarà mitjançant la comparació de les sol·licituds presentades, i s'establirà un ordre de prelació entre estes d'acord amb els criteris de baremació fixats en els Annexos I i II, apartat sisé, de cadascun d'ells  
  
  
Quart. Resolució de la concessió de l'ajuda  
1. La direcció general competent en matèria d'agricultura, per delegació de la conselleria competent en matèria d'agricultura, dictarà les resolucions de concessió de les subvencions que regula l'RD 786/2022, de 27 de setembre, i esta convocatòria.  
2. S'establix un termini de sis mesos per a resoldre les sol·licituds i notificar per mitjans electrònics a l'entitat beneficiària la resolució, comptats a partir de l'endemà de finalització de presentació de sol·licituds. Les sol·licituds es consideraran desestimades si, una vegada transcorregut este termini, no s'ha emés la resolució corresponent.  
3. La resolució de concessió posa fi a la via administrativa i s'hi podrà recórrer potestativament en reposició davant del mateix òrgan que la dicta o es podrà impugnar directament davant de l'ordre jurisdiccional contenciós administratiu, segons el que disposen els articles 123 i 124 de la 39/2015, d'1 d'octubre, del procediment administratiu comú de les administracions públiques, i el 46.1 de la Llei 29/1998, de 13 de juliol, reguladora de la jurisdicció contenciosa administrativa.  
  
4. Les entitats beneficiàries de les ajudes designaran, com a direcció de les obres, una persona tècnica competent, el nomenament de la qual traslladaran a la Conselleria. Igualment, hauran d'aportar un pla d'obres que garantisca l'execució de les obres segons el pressupost i els terminis aprovats.  
5. A proposta de la direcció territorial d'Alacant, la direcció general competent en matèria d'agricultura designarà les persones tècniques que hagen de supervisar l'execució de les obres.  
  
Cinqué. Obligacions de les entitats beneficiàries  
Les entitats beneficiàries de les subvencions hauran de complir les obligacions establides en l'article 14 de la Llei 38/2003, de 17 de novembre, general de subvencions, la resta de normativa en vigor i, en concret, els següents:  
a) Complir l'objectiu, executar el projecte o dur a terme l'activitat que fonamenta la concessió de la subvenció.  
b) Justificar el compliment dels requisits i de les condicions que establix la normativa aplicable i, si és el cas, el corresponent informe tècnic de subvencionalitat, emés per l'òrgan instructor.  
c) Sotmetre's a les actuacions de control que hagen d'efectuar, en relació amb l'operació subvencionada, l'òrgan concedent i la Intervenció General de la Generalitat, i aportar la informació que se li requerisca en l'exercici d'estes actuacions. Així mateix, hauran de mantindre a la disposició de les entitats esmentades més amunt tots els documents aportats al llarg del procediment de concessió de la subvenció, així com els justificants de despeses i d'ingressos de l'operació, fins a cinc anys després de la data en què la Generalitat haja resolt concedir la subvenció.  
d) Estar al corrent en el compliment de les obligacions tributàries, estatals i autonòmiques i davant de la Seguretat Social. Estes circumstàncies hauran de quedar degudament acreditades per l'entitat beneficiària, sense perjudici del que disposa l'article 28.2 de la Llei 39/2015, d'1 d'octubre, del procediment administratiu comú de les administracions públiques.  
e) Acreditar, mitjançant una declaració responsable, la no concurrència de cap de les circumstàncies previstes en els punts 2 i 3 de l'article 13 de la Llei 38/2003, de 17 de novembre, general de subvencions  
f) Comunicar a l'òrgan concedent, tan prompte com es conega i sempre amb anterioritat a la sol·licitud de pagament de la subvenció, l'obtenció d'altres ajudes públiques per al mateix projecte.  
g) Aportar una declaració responsable de compliment de la norma sobre integració de persones amb diversitat funcional o, si és el cas, l'exempció, i, així mateix, una declaració del percentatge de persones treballadores amb diversitat funcional sobre la plantilla total, tancada a 31 de desembre de l'any anterior al de la presentació de la sol·licitud de subvenció, d'acord amb el que disposa el Decret 279/2004, de 17 de desembre, del Consell, pel qual es regulen mesures en els procediments de contractació administrativa i de concessió de subvencions per al foment de l'ocupació de les persones amb discapacitat.  
2. Així mateix, les entitats beneficiàries queden obligades a complir amb les obligacions establides en l'art. 12.3 del Reial decret 786/22, de 27 de setembre  
3. Igualment, i de conformitat amb el que es preveu en l'article 21 del Decret 118/2022, de 5 d'agost, del Consell, pel qual es regula la inclusió de clàusules de responsabilitat social, contractació pública i en les convocatòries d'ajudes i subvencions, les entitats beneficiàries assumiran els següents compromisos específics:  
3.1. Utilització de vehicles amb etiqueta ecològica i control d'emissions, conforme els distintius ambientals establits per la Direcció General de Trànsit, d'acord amb el percentatge total de vehicles sobre el total utilitzat.  
3.2. Aplicar mesures de vigilància i gestió ambiental durant l'execució del contracte per a una menor generació i millor gestió de residus, així com reutilització i reciclatge, per damunt de les quals es determinen com d'obligatori compliment en el plec de prescripcions tècniques  
  
Aquestes entitats queden obligades a exigir als tercers amb els quals es contracte la realització de l'activitat subvencionada que es comprometen per escrit a respectar la normativa ambiental i social, així com a complir amb els compromisos ambientals assumits per la persona beneficiària.  
4. L'incompliment de les obligacions i requisits establits en la Llei General de Subvencions, de les obligacions previstes en el Reial decret 786/2022, de 27 de setembre, així com l'incompliment de la normativa ambiental i social i dels compromisos assumits per la persona beneficiària establits en punt 3 del present apartat, serà causa de reintegrament de la subvenció, en els termes establits en l'article 37 de la Llei General de Subvencions, l'article 15 del Reial decret 786/2022, de 27 de setembre i l'article 23 del Decret 118/2022, de 5 d'agost, del Consell.  
  
Sisé. Transparència, subministrament d'informació i dades obertes  
1. Les persones beneficiàries de la subvenció han de complir les obligacions de transparència que preveu la Llei 19/2013, de 9 de desembre, de transparència, accés a la informació pública i bon govern; la Llei 1/2022, de 13 d'abril, de transparència i bon govern de la Comunitat Valenciana, i l'article 18 de la Llei general de subvencions.  
  
2. En particular, les entitats privades han de complir les obligacions de publicitat activa que recull el capítol II del títol I de la Llei 19/2013, de 9 de desembre, quan:  
a) Perceben durant el període d'un any ajudes o subvencions públiques en una quantia superior a 100.000 euros.  
b) Perceben durant el període d'un any natural ajudes o subvencions de les entitats públiques de la Comunitat Valenciana que recull l'article 3 de la Llei 1/2022 en una quantia superior a 50.000 euros.  
c) Les ajudes o les subvencions percebudes representen almenys el 40 % del total dels seus ingressos anuals, sempre que arriben com a mínim a la quantitat de 5.000 euros.  
En particular, s'han de publicar en els termes que preveuen els principis generals de l'article 5 de la Llei 19/2013, la informació institucional i organitzativa de l'article 6 i l'econòmica i pressupostària de l'article 8 d'esta. Esta publicació es farà per mitjà de la pàgina web de l'entitat, o bé mitjançant la plataforma TEP - Transparència Entitats Privades, de GVA Oberta, a la qual es pot accedir en https://gvaoberta.gva.es/va/tep.  
Esta informació s'ha de publicar a partir de l'any següent a aquell en què s'hagen superat els llindars establits, i haurà de mantindre's publicada durant, almenys, quatre anys naturals.  
3. Sense perjudici de les obligacions previstes en l'apartat anterior, totes les entitats o les persones beneficiàries de subvencions hauran de donar la publicitat adequada del caràcter públic del finançament de programes, activitats, inversions o actuacions de qualsevol mena que siguen objecte de subvenció, incloent-hi el logotip de la Generalitat Valenciana en mitjans de difusió com ara cartells, materials impresos, mitjans electrònics o audiovisuals i en qualsevol altre mitjà de publicitat que es realitze de l'activitat subvencionada.  
4. Les entitats o les persones beneficiàries de subvencions estan obligades a subministrar a l'entitat que concedix les ajudes, amb requeriment previ, tota la informació que siga necessària perquè esta complisca les obligacions que preveu la Llei 1/2022, de 13 d'abril, en el termini de quinze dies hàbils des del requeriment. Una vegada transcorregut el termini conferit en el requeriment sense que este s'haja atés, l'òrgan que haja fet el requeriment podrà acordar, amb un advertiment i una audiència previs a la persona interessada, la imposició de multes coercitives en els termes que preveu l'article 5 de la Llei 1/2022, de 13 d'abril.  
5. Els nous conjunts de dades que es generen per la formalització i el desenvolupament de les subvencions atorgades per l'Administració de la Generalitat s'han de disposar, sempre que siga possible, com a conjunt de dades obertes.  
  
Seté. Protecció de dades de caràcter personal  
1. La sol·licitud i la gestió de les ajudes comporta el tractament de dades de caràcter personal, i cal complir les mesures i les garanties que regula la normativa en matèria de protecció de dades, especialment el Reglament (UE) 2016/679, del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'estes dades, i la Llei orgànica 3/2018, de 5 de desembre, de protecció de dades personals i garantia dels drets digitals.  
2. D'acord amb el que preveuen els articles 13 i 14 del Reglament (UE) 2016/679 i l'article 11 de la Llei orgànica 3/2018, de 5 de desembre, respecte del tractament de dades de caràcter personal, cal informar sobre:  
a) Nom del tractament: ajudes en matèria agrícola, agroalimentària i desenvolupament rural de la conselleria competent en matèria d'agricultura.  
b) Identitat del responsable del tractament: persona titular de la sotssecretaria de la conselleria amb competències en matèria d'agricultura.  
  
c) Finalitat del tractament: gestionar les ajudes en matèria agrària, agroalimentària i de desenvolupament rural.  
d) Exercici de drets: les persones interessades tenen dret d'accés, rectificació, supressió de les seues dades de caràcter personal, així com de sol·licitar la limitació o l'oposició al tractament d'estes i a no ser objecte de decisions individuals automatitzades, de manera presencial o telemàtica, de conformitat amb el que preveu l'adreça d'internet següent: https://sede.gva.es/va/inicio/procedimientos'id\_proc=19766.  
e) Reclamacions: sense perjudici de qualsevol altre recurs administratiu o acció judicial, si la persona interessada considera vulnerat el seu dret a la protecció de dades, pot reclamar davant de la Delegació de Protecció de Dades de manera presencial o telemàtica, de conformitat amb el que preveu l'adreça d'internet https://sede.gva.es/va/inicio/procedimientos'id\_proc=22179, sense perjudici de la possibilitat de reclamar davant de l'Agència Espanyola de Protecció de Dades.  
f) Es pot obtindre informació més detallada en l'enllaç següent: http://www.agroambient.gva.es/va/registre-de-tractaments.  
3. Quan la persona sol·licitant, o el seu representant legal, aporte dades de caràcter personal de terceres persones en el procediment administratiu, tindrà l'obligació d'informar dels aspectes següents:  
  
a) La comunicació d'estes dades a l'Administració per al tractament en l'àmbit de les competències pròpies i d'acord amb les finalitats del procediment.  
b) La possibilitat que l'Administració faça consultes relacionades amb les seues dades per a comprovar-ne, entre altres aspectes, la veracitat. Si esta consulta requerix autorització per llei per part de les persones les dades de les quals es consultaran, la persona sol·licitant o el seu representant legal haurà d'haver recaptat esta autorització, que estarà disponible a requeriment de l'Administració en qualsevol moment.  
c) La possibilitat i la manera d'exercir els drets d'accés, rectificació, supressió, limitació del tractament o oposició que l'assistixen en relació amb el tractament de les dades personals pròpies.  
  
Huité. Incompatibilitat  
1. Les inversions acollides a esta resolució no són compatibles amb altres subvencions o ajudes que tinguen la mateixa finalitat procedents de fons públics nacionals, de la Unió Europea o d'organismes internacionals.  
2. Pel que fa a l'annex II, estes ajudes es consideren no compatibles amb altres subvencions o ajudes de minimis procedents de qualsevol administració o ens públic o privat, nacional, de la Unió Europea o d'organismes internacionals, quan estes perseguisquen la mateixa finalitat.  
  
Si una empresa opera tant en el sector de la producció primària de productes agrícoles com en un o més sectors o desenvolupa altres activitats incloses en l'àmbit d'aplicació del Reglament (UE) 1407/2013, este reglament s'aplicarà a les ajudes concedides a eixos últims sectors o activitats, a condició que l'estat membre de què es tracte garantisca per mitjans apropiats, com ara la separació d'activitats o la distinció de costos, que la producció primària de productes agrícoles no es beneficie de les ajudes de minimis conformement al reglament esmentat.  
  
Si una empresa opera tant en el sector de la producció primària de productes agrícoles com en el de la pesca i l'aqüicultura, les disposicions del Reglament (UE) núm. 717/2014 han d'aplicar-se a les ajudes concedides a este últim sector, a condició que l'estat membre de què es tracte garantisca pels mètodes apropiats, com ara la separació d'activitats o la distinció de costos, que la producció primària de productes agrícoles no es beneficia de les ajudes de minimis concedides conformement al reglament esmentat.  
Les ajudes de minimis no s'acumularan amb cap ajuda estatal en relació amb les mateixes despeses subvencionables o amb ajuda estatal per a la mateixa mesura de finançament del risc, si esta acumulació excedix la intensitat de l'ajuda o de l'import d'ajudes superior corresponent fixat en les circumstàncies concretes de cada cas per un reglament d'exempció per categories o una decisió adoptada per la Comissió. Les ajudes de minimis que no es concedisquen per a costos subvencionables específics ni puguen atribuir-se a costos subvencionables específics podran acumular-se amb altres ajudes estatals concedides en virtut del reglament d'exempció per categories o d'una decisió adoptats per la Comissió.  
  
Nové. Publicitat  
Esta resolució es publicarà en el Diari Oficial de la Generalitat Valenciana.  
Així mateix, a l'efecte de publicitat, l'import de la qual podrà incloure's en el projecte com a despesa finançable, s'haurà de complir el que disposa l'article 16 del Reial decret 786/22, de 27 de setembre: «D'acord amb l'article 28.3 de la Llei 38/2003, de 17 de novembre, general de subvencions, i l'article 31.1 del seu reglament, aprovat pel Reial decret 887/2006, de 21 de juliol, els beneficiaris d'estes ajudes, per a donar la publicitat adequada al caràcter públic del finançament de les actuacions derivades d'este reial decret, hauran d'incloure en cada edificació o instal·lació adaptada al risc d'inundació una placa que esmente este reial decret i incloga la imatge corporativa del Ministeri per a la Transició Ecològica i el Repte Demogràfic. Igualment haurà d'esmentar-se este reial decret en les convocatòries que realitze la Generalitat Valenciana, que igualment haurà d'incloure referències a este en la documentació electrònica que preparen en els portals autonòmics corresponents.  
2. Esta subvenció serà objecte de publicitat en la Base de dades nacional de subvencions, de conformitat amb el que establix el Reial decret 130/2019, de 8 de març, pel qual es regula la Base de dades nacional de subvencions i la publicitat de les subvencions i altres ajudes públiques.  
3. Així mateix, en virtut del finançament d'estes ajudes amb fons procedents del Mecanisme de recuperació i resiliència, se seguirà el que disposa l'article 9 de l'Ordre HPF/1030/2021, de 29 de setembre, i els beneficiaris hauran de complir els compromisos en matèria de comunicació i assumir les obligacions d'informació i publicitat que es deriven de les instruccions específiques emeses per l'autoritat competent relatives al finançament del Mecanisme de recuperació i resiliència».  
  
  
Desé. Recursos  
Esta resolució posa fi a la via administrativa i contra esta pot interposar-se potestativament un recurs de reposició davant del conseller d'Agricultura, Ramaderia i Pesca en el termini un mes, comptat des de l'endemà de la publicació, de conformitat amb el que disposa l'article 124 de la Llei 39/2015, d'1 d'octubre, del procediment administratiu comú de les administracions públiques, o bé directament un recurs contenciós administratiu en el termini de dos mesos, comptats des de l'endemà de la notificació, de conformitat amb el que s'establix en els articles 8.3, 25.1 i 46.1 de la Llei de la jurisdicció contenciosa administrativa.  
  
Onzé. Normativa aplicable  
Esta convocatòria es regirà pel règim jurídic previst en l'article 3 del Reial decret 786/2022, de 27 de setembre, pel qual es regula la concessió directa d'una subvenció per al desenvolupament d'actuacions d'adaptació del risc d'inundació de les edificacions, els equipaments i les instal·lacions o les explotacions existents a la conca baixa del riu Segura, a la Comunitat Valenciana, com a contribució al pla Vega Renhace en el marc del Pla de recuperació, transformació i resiliència, i, a més, per la següent legislació de caràcter general:  
  
Llei 38/2003, de 17 de novembre, general de subvencions.  
Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
Llei 1/2022, de 13 d'abril, de transparència i bon govern de la Comunitat Valenciana.  
Llei 39/2015, d'1 d'octubre, del procediment administratiu comú de les administracions públiques.  
Llei 40/2015, d'1 d'octubre, del règim jurídic del sector públic.  
Decret 118/2022, de 5 d'agost, del Consell, pel qual es regula la inclusió de clàusules de responsabilitat social en la contractació pública i en les convocatòries d'ajudes i subvencions.  
  
Dotzé. No obligatorietat de comunicació a la Comissió Europea  
  
Segons l'article 1.3 del Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea, les ajudes públiques a les quals no siga aplicable l'article 107, apartat 1, del TFUE, hauran d'incloure en el projecte de l'instrument jurídic que regule l'ajuda els motius pels quals no els resulta aplicable este article 107 del TFUE.  
A les ajudes que regula esta convocatòria, en l'annex I, no els és aplicable l'article 107 del TFUE, ja que no suposen cap benefici ni avantatge econòmic per a cap empresa, ni un avantatge econòmic que falsege la competència.  
Al seu torn, les ajudes que preveu l'annex II, sota l'aplicació del Reglament (UE) núm. 1408/2013, de la Comissió, de 18 de desembre de 2013, relatiu a l'aplicació dels articles 107 i 108 del Tractat de funcionament de la Unió Europea a les ajudes de minimis en el sector agrícola, en l'article 3.1 establix que es considerarà que les mesures d'ajuda que complisquen les condicions que establix este reglament no reunixen tots els criteris de l'article 107, apartat 1, del tractat, i, per consegüent, estaran exemptes de l'obligació de notificació que establix l'article 108, apartat 3, del tractat.  
  
Tretzé. Delegació de competències de desplegament  
Mitjançant esta resolució, es deleguen les competències de desplegament que es deriven d'esta convocatòria en la persona titular de la direcció general competent en matèria d'agricultura, en virtut del que disposen l'article 9 de la Llei 40/2015, d'1 d'octubre, de règim jurídic del sector públic, i article 160.5 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
  
Catorzé. Finançament de les operacions  
1. Les subvencions es concediran amb càrrec al pressupost del Fons de Restauració Ecològica i Resiliència, regulat pel Reial decret 690/2021, de 3 d'agost, de conformitat amb l'article 4.2 de l'RD 786/22, de 27 de setembre, mitjançant els crèdits del capítol 7 del programa pressupostari 442.99, MRR emergència climàtica i transició ecològica, corresponent a la línia d'actuació S1434, Vega Renhace sector agrari.  
  
2. L'import global màxim per a finançar estes subvencions serà de 2.500.000 d'euros, segons el que preveuen l'article 6 de l'RD 786/22, de 27 de setembre, i l'article 58 del Reglament 887/2006, de 21 de juliol, pel qual s'aprova el Reglament de la Llei 38/2003, de 17 de novembre, de la Llei general de subvencions. Este import, recollit en els annexos i les anualitats corresponents, quedarà distribuït:  
  
 ANNEX I ANNEX II TOTAL  
2023 2.200.000,00 euros 300.000,00 euros 2.500.000,00 euros  
  
  
3. Totes les actuacions han d'estar finalitzades i justificades en data 27 de setembre de 2025, segons l'article 11 del Reial decret 786/2022, de 27 de setembre.  
  
Quinzé. Increment pressupostari  
De conformitat amb el que establix l'article 11.2 del Decret 77/2019, de 7 de juny, del Consell, de regulació del procediment de gestió del pressupost de la Generalitat, l'import global màxim previst en l'apartat quart podrà incrementar-se en una quantia addicional de fins a 2.500.000 euros sense requerir una nova convocatòria, amb l'aprovació prèvia de la modificació pressupostària procedent en un moment anterior a la resolució de la concessió de la subvenció.  
  
Setzé. Entrada en vigor  
Esta resolució entrarà en vigor l'endemà de la publicació en el Diari Oficial de la Generalitat Valenciana.  
  
València, 20 de desembre de 2023.- El conseller d'Agricultura, Ramaderia i Pesca: José Luis Aguirre Larrauri.  
  
  
ANNEX I  
Procediment per a la concessió d'ajudes a les comunitats de regants, els jutjats d'aigües, els sindicats de reg i altres entitats de regadiu interessades en el finançament per a desenvolupar actuacions d'adaptació del risc d'inundació al Baix Segura  
  
  
Apartat primer. Objectiu de l'ajuda  
La subvenció té com a objectiu desenvolupar mesures per a adaptar al risc d'inundació béns de titularitat de les comunitats de regants, els jutjats d'aigües, els sindicats de reg o altres entitats de regadiu.  
  
  
Apartat segon. Beneficiàries  
Podran ser beneficiàries d'estes ajudes les comunitats de regants, els jutjats d'aigües, els sindicats de regs o altres entitats de regadiu, legalment constituïdes, la zona regable dels quals es trobe en els termes municipals previstos en el resolc segon d'esta resolució.  
  
Apartat tercer. Despeses subvencionables  
Seran obres subvencionables:  
- Les actuacions d'adaptació i reducció del risc d'inundació d'instal·lacions vulnerables de les comunitats de regants, els jutjats d'aigües, els sindicats de reg i altres entitats de regadiu, com ara estacions de bombament, quadres elèctrics i transformadors, estacions de filtració i basses. També podrà ser subvencionable, sempre que es justifique adequadament, el trasllat a altres ubicacions d'algunes de les instal·lacions.  
  
- Actuacions en les infraestructures hidràuliques lineals de les entitats de reg, tant séquies com assarbs, que tinguen per objectiu augmentar-ne la capacitat hidràulica, com ara la formigonada de soleres i parets, l'augment de les parets dels canals, entubaments, millores en el disseny de passos i encreuaments amb infraestructures viàries i altres.  
  
- Altres actuacions d'adaptació al risc d'inundació, incloent-hi la implantació de mesures identificades en els plans de gestió del risc d'inundació i altres plans regionals o municipals d'actuació davant d'inundacions.  
De conformitat amb l'article 10 lletra h) del Reial decret 786/2022, de 27 de setembre, queden excloses de finançament aquelles obres o actuacions que estiguen destinades a reparacions o millores que no tinguen relació directa amb l'adaptació al risc d'inundació.  
  
  
Apartat quart. Quantia de les subvencions i cost total final  
1. Les entitats de reg presentaran una única sol·licitud de subvenció, que podrà contindre diverses de les actuacions detallades en l'apartat quart d'esta resolució, sempre que no superen l'import global total d'1.000.000 euros, i requeriran una inversió mínima d'almenys 100.000 euros.  
El pressupost de l'actuació proposada contindrà el pressupost d'execució material, al qual s'addicionaran el benefici industrial i les despeses generals.  
L'Impost sobre el Valor Afegit (IVA) només serà auxiliable en les inversions realitzades per les comunitats de regants o d'usuaris, definides en la legislació d'aigües. En este cas, la quota de l'Impost sobre el Valor Afegit suportat per l'entitat no tindrà caràcter recuperable o deduïble, conformement a les normes d'esta figura tributària.  
2. La subvenció a concedir serà del 100 % de la inversió auxiliable, d'acord amb el pressupost del projecte tècnic aprovat per la direcció general competent en matèria d'agricultura, després de l'informe del Servei de Supervisió de Projectes, Infraestructures i Gestió Energètica.  
  
3. El cost total final de les operacions projectades serà finançat en un 100 % per aportació pública, que correspon al Fons de Recuperació i Resiliència del Ministeri d'Agricultura, Pesca i Alimentació, i s'establix el límit màxim de l'aportació pública en 1.000.000 euros per operació. L'excés que puga produir-se sobre esta aportació pública en alguna operació serà finançat íntegrament per la mateixa entitat beneficiària.  
  
Les obres les realitzaran les entitats beneficiàries a través d'empreses mitjançant adjudicació i contractació, entre les que els presenten oferta per a l'execució de les obres, d'acord amb el que disposa l'apartat nové d'este annex i la normativa aplicable en cada cas.  
  
S'exclouen de finançament públic les modificacions d'obra, que assumiran íntegrament les comunitats de regants, els jutjats d'aigües, els sindicats de reg o altres entitats de regadiu.  
Així mateix, quedaran exclosos del cost total final de l'obra a finançar els honoraris de projecte, els drets de visat, les taxes, el pagament de llicència i la compra o l'expropiació de terrenys o qualsevol altre que no es referisca a l'obra.  
  
Apartat cinqué. Presentació de sol·licituds  
1. Les comunitats de regants, els jutjats d'aigües, els sindicats de reg o altres entitats de regadiu presentaran les sol·licituds telemàticament, en el termini de tres mesos a partir del 15 de gener de 2024.  
Mitjançant la presentació de la sol·licitud, el sol·licitant manifesta sota la seua responsabilitat que totes les dades que es recullen en esta i en la documentació que s'adjunta són verídiques, que està en possessió de la documentació que així ho acredita i que queda a la disposició de la Generalitat, que el podrà requerir, si ho estima oportú, per a la presentació, la comprovació, el control i la inspecció posterior. Quant a l'obligació de relacionar-se electrònicament amb l'Administració, caldrà ajustar-se al que disposa l'article 14 de la Llei 39/2015, d'1 d'octubre, del procediment administratiu comú.  
2. Documentació que haurà d'adjuntar-se a la sol·licitud com a condició d'admissibilitat:  
1) Les entitats, en el moment de formalitzar la sol·licitud, hauran d'aportar un projecte tècnic amb una descripció detallada de les actuacions previstes, d'acord amb l'article 233 de la Llei 9/2017, de 8 de novembre, de contractes de sector públic. El projecte inclourà un annex justificatiu de les millores en relació amb l'adaptació al risc d'inundació a obtindre amb les actuacions projectades i, si és el cas, de la complementarietat amb les actuacions previstes en l'apartat sisé.  
Es presentarà en el servei amb competències en regadius una còpia del projecte en format paper i en format digital.  
Si els projectes d'obra estan redactats per equips tècnics multidisciplinaris, cal fer-ne constar els components i les titulacions tècniques corresponents.  
Així mateix, serà aplicable l'Ordre 9/2016, de 22 d'abril, de 2016, de la Conselleria d'Agricultura, Medi Ambient, Canvi Climàtic i Desenvolupament Rural, per la qual s'establix el format digital per a presentar projectes tècnics, o la norma que, si és el cas, la substituïsca. Es presentaran fitxers georeferenciats (ETRS89 H30, EPSG 25973) en format SHAPE amb el contorn de l'actuació, així com el traçat i les instal·lacions projectades, si és el cas.  
El pressupost del projecte s'aportarà en dos fitxers, un en format full de càlcul normalitzat pel servei competent en regadius i un altre en format estàndard BC3.  
El projecte haurà de contindre un pla de residus, basat en el compliment del DNSH, tal com apareix recollit en l'annex del Reial decret 786/22, 27 de setembre, i un annex que preveja els indicadors de l'Estratègia valenciana de regadius 2020-2040.  
El projecte d'obra se sotmetrà al tràmit de supervisió de projectes, d'acord amb el que disposa l'article 164.h de la Llei 1/2015, de 6 de febrer, d'hisenda pública, del sector públic instrumental i de subvencions, o la norma que la substituïsca.  
2) D'acord amb la legislació ambiental corresponent, quan corresponga, els projectes hauran de disposar de la declaració, l'estimació o l'informe d'impacte ambiental favorable, previstos en la Llei 21/2013, de 9 de desembre, d'avaluació ambiental, prèviament a l'emissió de la resolució d'admissió a tràmit de les obres. En cas contrari, no s'admetran a tràmit.  
3) Documents que acrediten els drets de reg de l'entitat (concessió, inscripció) o de les agrupacions d'esta.  
4) Documentació que acredite el compliment de les obligacions fiscals i davant de la Seguretat Social del sol·licitant (certificat de l'Agència Tributària i de la Tresoreria de la Seguretat Social), en cas que l'interessat no autoritze, o s'hi opose, que l'òrgan gestor obtinga directament esta informació.  
5) Certificat de la persona que exercisca la secretaria, amb el vistiplau de la persona que exercisca la presidència, de l'acord de sol·licitud adoptat per l'Assemblea General, reflectit en acta amb l'acord de petició d'ajudes, facultats de representació, termini d'execució de les obres i una descripció breu de les obres per a les quals se sol·licita l'ajuda. Les signatures han de ser digitals. L'Assemblea haurà d'haver-se celebrat en l'exercici de la convocatòria. No es considerarà vàlida la celebració d'esta una vegada tancat el termini de presentació de sol·licituds.  
6) Ordenances o estatuts de la comunitat de regants aprovats per l'organisme de conca corresponent. Per a altres entitats de reg, ordenances o estatuts, còpies autèntiques d'acord amb l'article 28 de la Llei 39/2015, d'1 d'octubre, del procediment administratiu comú de les administracions públiques.  
7) Caldrà formalitzar el tràmit electrònic d'alta, modificació i baixa de les dades personals identificatives i bancàries de les persones físiques i jurídiques que es relacionen econòmicament amb la Generalitat,  
  
8) Còpia del document d'identificació fiscal, en cas de no autoritzar-ne la consulta.  
9) Model de declaració i tractament de dades en relació amb l'execució del Pla de recuperació, transició i resiliència (PRTR), d'acord amb la lletra h de l'article 12.2 del Reial decret 786/22, de 27 de setembre.  
  
10) Model de declaració de compromís en relació amb l'execució d'actuacions en el Pla de recuperació, transició i resiliència (PRTR), d'acord amb la lletra i de l'article 12.2 del Reial decret 786/22, de 27 de setembre.  
11) Declaració responsable de lluita contra el frau d'acord amb el Pla de recuperació, transició i resiliència (PRTR), d'acord amb la lletra m de l'article 12.2 del Reial decret 786/22, de 27 setembre.  
3. L'acreditació de la documentació indicada s'ha d'efectuar sense perjudici del que establix l'article 28.2 de la Llei 39/2015, d'1 d'octubre, del procediment administratiu comú de les administracions públiques.  
Quan l'administració actuant consulte o recapte dades o documents en l'àmbit dels fins de la convocatòria que estiguen en el seu poder o que haja elaborat qualsevol altra administració, el règim aplicable serà el següent:  
a) L'òrgan gestor del procediment haurà d'estar autoritzat per la persona interessada per a poder consultar les dades d'estar al corrent dels pagaments amb l'Agència Tributària, estatal i autonòmica, i les dades d'identitat fiscal davant de l'Agència Estatal de l'Administració. En cas contrari, la persona interessada ha d'aportar els documents acreditatius corresponents.  
b) L'òrgan gestor del procediment té potestat per a consultar les dades d'estar al corrent amb la Tresoreria de la Seguretat Social. No obstant això, si la persona interessada s'hi vol oposar, és imprescindible que indique la informació concreta a la consulta de la qual s'oposa i els motius que ho justifiquen. Si s'hi oposa, queda obligada a aportar els documents acreditatius corresponents.  
c) L'òrgan gestor podrà verificar l'exactitud de les dades declarades per la persona interessada, d'acord amb el que s'establix en la disposició addicional huitena de la Llei orgànica 3/2018, de 5 de desembre, de protecció de dades personals i garantia dels drets digitals; en l'article 4 de la Llei 40/2015, d'1 d'octubre, de règim jurídic del sector públic, i en l'article 13 de la Llei 38/2003, de 17 de novembre, general de subvencions.  
4. Les persones sol·licitants, atés que en tot cas són persones jurídiques i, per tant, estan obligades a relacionar-se amb la Generalitat a través de mitjans electrònics, en els termes de l'article 14 de la Llei 39/2015, d'1 d'octubre, del procediment administratiu comú, presentaran les sol·licituds telemàticament a través de la seu electrònica de la Generalitat en l'adreça d'internet https://sede.gva.es/va/inicio/procedimientos'id\_proc=23407, utilitzant els corresponents models normalitzats disponibles en esta.  
Per a accedir de manera telemàtica al procediment, la persona sol·licitant ha de disposar de signatura electrònica avançada, amb el certificat qualificat de representant d'entitat emés per l'Agència de Tecnologia i Certificació Electrònica de la Comunitat Valenciana (ACCV). Així mateix, es podrà utilitzar qualsevol altre sistema de signatura electrònica admés per la seu electrònica de la Generalitat (https://sede.gva.es/va/sede\_certificados).  
En cas que es vulga tramitar un procediment en representació d'una altra persona jurídica, es podrà atorgar esta representació a través del Registre de representants de l'ACCV. (https://www.accv.es/vl/servicios/ciudadanos-y-autonomos/registro-de-representantes/). L'accés a este registre per part dels representats pot fer-se utilitzant un certificat qualificat de representant d'entitat.  
Les sol·licituds presentades han de signar-se amb el certificat digital de la persona jurídica que presenta la sol·licitud o, si és el cas, amb el certificat digital del seu representant. Així mateix, els qui siguen competents per a això signaran electrònicament els documents que s'adjunten la signatura dels quals siga obligatòria.  
5. Les esmenes o les aportacions documentals posteriors a la presentació de la sol·licitud es duran a terme telemàticament en la seu electrònica de la Generalitat, i cal fer referència al codi d'expedient que se li haja assignat. L'accés al tràmit concret d'aportació de documentació complementària haurà de realitzar-se a través de la següent adreça d'internet: https://sede.gva.es/va/inicio/procedimientos'id\_proc=23694.  
  
6. Si algun dels subjectes als quals fa referència l'article 14.2 de la Llei 39/2015, d'1 d'octubre, presenta la sol·licitud presencialment, es requerirà a l'interessat que l'esmene mitjançant la presentació electrònica. A este efecte, es considerarà com a data de presentació de la sol·licitud aquella en què s'haja realitzat l'esmena, d'acord amb el que establix l'article 68.4 de l'esmentada Llei 39/2015, d'1 d'octubre.  
7. Quan les persones interessades necessiten donar d'alta o modificar un compte bancari per a percebre les ajudes convocades, esta actuació s'haurà de fer de manera telemàtica a través de la seu electrònica de la Generalitat (https://sede.gva.es/va/inicio/procedimientos'id\_proc=22680), d'acord amb el que preveu l'article 6 de l'Ordre 2/2022, de la Conselleria d'Hisenda i Model Econòmic, per la qual es regulen les actuacions o els tràmits d'alta, modificació i baixa de les dades personals identificatives i bancàries de les persones físiques i jurídiques que es relacionen econòmicament amb la Generalitat.  
  
Apartat sisé. Estudi i baremació de les sol·licituds  
1. Les sol·licituds presentades, i esmenades si és el cas, s'ordenaran d'acord amb la puntuació derivada de l'aplicació dels criteris de baremació.  
2. Barem de les sol·licituds:  
a) Actuacions que augmenten la capacitat hidràulica de séquies i assarbs per a millorar la seua capacitat de desaigüe.  
Valoració del criteri:  
 5 % 10 punts  
> 5 % 10 % 25 punts  
> 10 % 20 % 40 punts  
> 20 % 50 punts  
  
b) Actuacions que siguen complementàries d'altres finançades prèviament conformement al Decret llei 13/2021, de 30 de juliol, d'aprovació de les bases reguladores i concessió directa d'ajudes per a actuacions de competència local en els municipis del Baix Segura per a facilitar la inversió en sistemes urbans de drenatge i en actuacions de neteja sostenibles, en el marc del pla Vega Renhace per l'emergència climàtica i la necessitat de reactivació econòmica urgent, i el Decret llei 13/2022, de 7 d'octubre, del Consell, d'aprovació de les bases reguladores i concessió directa d'ajudes complementàries per a actuacions de competència local en els municipis de la comarca del Baix Segura i Crevillent, per a facilitar la inversió en actuacions urbanes sostenibles, en el marc del pla Vega Renhace, per l'emergència climàtica i la necessitat de reactivació econòmica urgent.  
  
Valoració del criteri: 25 punts  
c) Actuacions complementàries d'altres executades directament per la Conselleria competent en matèria d'Agricultura, concretament amb competències en regadius, desenvolupades a partir de la de les inundacions de setembre de 2019.  
Valoració del criteri: 25 punts.  
  
Apartat seté. Instrucció del procediment  
1. Finalitzat el termini de presentació de sol·licituds, la instrucció del procediment d'admissió a tràmit correspon al servei amb competències en regadius.  
2. El servei amb competències en regadius realitzarà les verificacions necessàries per a comprovar que la documentació presentada és correcta i completa.  
3. En el cas que la sol·licitud no reunisca els requisits exigits o no s'adjunten els documents preceptius, es requerirà a l'interessat que, dins del termini de 10 dies, ho esmene, amb la indicació que, si no ho fa, es considerarà que desistix de la petició, amb una resolució prèvia que haurà de dictar-se en els termes que preveu l'article 21, apartat 1, de la Llei 39/2015, d'1 d'octubre, del procediment administratiu comú de les administracions públiques.  
4. Les sol·licituds presentades que reunisquen els requisits per a ser admeses seran estudiades per la comissió d'avaluació, que estarà integrada pel titular de la subdirecció general amb competències en regadius, que n'exercirà la presidència; pel titular de la direcció del servei amb competències en regadius, que n'exercirà la secretaria i per dos funcionaris o funcionàries del Servei, designat pel director general competent en regadius. Les comissions que es constituïsquen a l'empara d'esta ordre s'ajustaran al principi de composició equilibrada establit en l'article 53 de la Llei orgànica 3/2007, de 22 de març. En cas d'absència, vacant o malaltia, així com en els casos d'abstenció o recusació, els membres de la comissió d'avaluació podran ser suplits temporalment per les persones que designe el director general competent en regadius.  
5. Els expedients seran puntuats per la comissió avaluadora aplicant el barem acumulatiu del punt segon de l'apartat sisé d'este annex, i s'ordenaran, de major a menor, d'acord amb la puntuació total obtinguda. S'aplicarà, com a criteri de desempat, en les sol·licituds que obtinguen la mateixa puntuació, la data i l'hora de la presentació telemàtica.  
6. La direcció general competent en matèria de regadius dictarà una resolució per la qual s'admeten a tràmit totes les sol·licituds que complisquen els requisits per a ser subvencionades, s'inadmeten les presentades fora de termini i es desestimen les que no complisquen els requisits previstos en les bases i en la convocatòria.  
En esta resolució, les sol·licituds apareixeran ordenades d'acord amb la puntuació obtinguda per l'aplicació dels barems per a cadascun dels dos tipus d'ajuda previstes.  
La resolució contindrà la proposta de resolució provisional, en la qual es propose subvencionar les sol·licituds admeses a tràmit fins on abaste el crèdit disponible de la convocatòria respectiva i crear una llista de reserva amb les sol·licituds a les quals no arribe el crèdit disponible. Estes últimes es podran proposar per a ser subvencionades posteriorment en la mesura que arribe el crèdit disponible, en cas de renúncia per part d'altres entitats de reg, en cas que els seus projectes no s'aproven finalment o en cas d'augment del crèdit disponible per qualsevol altra causa.   
La resolució es publicarà en el Diari Oficial de la Generalitat Valenciana.  
  
Apartat huité. Aprovació dels projectes  
La direcció general competent en matèria d'agricultura, una vegada superat el tràmit de supervisió de projectes, a proposta del servei amb competències en regadius, verificarà la idoneïtat de les inversions proposades en el projecte tècnic i si estes són subvencionables, i dictarà una resolució que aprove el projecte i declare els projectes obres d'interés general de la Comunitat Valenciana.  
  
Apartat nové. Adjudicació i contractació de les actuacions  
1. Una vegada notifique a l'entitat beneficiària la resolució aprovatòria del projecte la direcció general competent en matèria d'agricultura, esta iniciarà la tramitació per a contractar l'execució de les obres subvencionades sense perjudici de la posterior resolució de concessió de l'ajuda.  
Les entitats beneficiàries sol·licitaran cinc ofertes d'empresaris que compten amb capacitat d'obrar, habilitació necessària per a realitzar les obres i no es troben en cap de les situacions de l'article 29.7 de la Llei general de subvencions.  
L'elecció entre les ofertes presentades es realitzarà d'acord amb criteris d'eficiència i economia, caldrà justificar expressament l'elecció quan no recaiga en la proposta econòmica més avantatjosa i quedarà a criteri del servei gestor l'autorització de la proposta.  
Finalitzat este tràmit, l'entitat beneficiària presentarà davant del servei competent en matèria de regadius un certificat de la persona que n'exercisca la secretaria amb el vistiplau de la persona que n'exercisca la presidència, en el qual s'indique el procediment d'adjudicació seguit, la justificació de la proposta d'adjudicació i el seu compliment respecte del que indica esta ordre. S'adjuntaran les ofertes presentades, la llista amb la puntuació obtinguda per totes basant-se en els criteris adoptats i el plec de contractació corresponent, així com l'esborrany del contracte a subscriure amb l'empresa contractista.  
  
Així mateix, juntament amb la documentació anterior i sobre la base del compliment del Pla de recuperació, transformació i resiliència, l'entitat beneficiària haurà de presentar:  
a) La declaració responsable del principi DSNH, previst en l'article 12.2, lletra d, i l'annex del Reial decret 786/22, de 27 setembre.  
  
b) El document del compromís de compliment de les mesures del DNSH, previst en l'article 12.2, lletra d, i l'annex del Reial decret 786/22, de 27 setembre.  
c) La declaració d'absència de conflicte d'interessos (DACI), prevista en l'Ordre HPF/1030/2021, de 29 de setembre, per la qual es configura el sistema de gestió del Pla de recuperació, transformació i resiliència.  
d) El document relatiu a l'anàlisi MINERVA, en relació amb l'Ordre HPF/55/2023, de 24 de gener, relativa a l'anàlisi sistemàtica del risc de conflicte d'interessos en els procediments que executen el Pla de recuperació, transformació i resiliència.  
A la vista de la documentació remesa, el servei competent en matèria de regadius autoritzarà la proposta de contracte o la rebutjarà de manera motivada, amb la indicació dels criteris a seguir per a realitzar una nova proposta.  
2. Les entitats beneficiàries disposaran d'un termini màxim de tres mesos, a comptar de la data de notificació de la resolució aprovatòria del projecte, per a remetre a la Conselleria la documentació enumerada en els epígrafs anteriors.  
3. Rebuda la notificació per la qual s'aporta la documentació per part de les entitats beneficiàries, la direcció general competent en agricultura, a proposta del servei amb competència en regadius, resoldrà la concessió de l'ajuda d'acord amb el resolc quart de la convocatòria.  
  
Apartat desé. Realització de la inversió  
1. Una vegada realitzats els tràmits anteriors, les persones tècniques supervisores estendran acta i faran constar que les obres ni s'han executat ni s'han iniciat. Sense esta acta no es podran iniciar les obres.  
2. Una vegada rebuda l'acta de no inici de les obres en el servei competent en matèria de regadius, es notificarà a l'entitat beneficiària de l'autorització per a iniciar-les, que hauran de començar en el termini màxim de dos mesos.  
3. Es considerarà modificació no substancial la que no varie el pressupost d'adjudicació en més d'un 5 % i no modifique les característiques bàsiques del projecte. En este cas, prèviament a l'execució, es posarà en coneixement de la persona tècnica supervisora, que comunicarà a la direcció general competent mitjançant un informe favorable sobre la conveniència d'estes. En cas contrari, no podrà executar-se esta modificació.  
En el cas de modificacions o alteracions substancials del projecte inicial que siga necessari realitzar durant l'execució de les obres, hauran de ser aprovades per l'Assemblea General, i aportar este acord en un certificat subscrit per la persona que exercisca la secretària de la comunitat i el vistiplau de la persona que exercisca la presidència, i posteriorment es posarà en coneixement de la persona tècnica supervisora de l'Administració, per escrit i amb anterioritat a l'execució. Esta persona tècnica elevarà la sol·licitud de l'entitat de reg, juntament amb l'informe, a la direcció general competent en matèria d'agricultura perquè l'autoritze, si és el cas. La modificació autoritzada s'ha de recollir en un projecte modificat.  
Cap modificació proposada podrà suposar un augment de la subvenció concedida.  
L'aparició de nous preus contradictoris es recollirà en un projecte modificat que inclourà una memòria justificativa, un nou pressupost, una taula comparativa dels pressupostos original i el modificat, els plans nous necessaris, la justificació de preus contradictoris i qualsevol altra justificació que considere oportuna el beneficiari.  
La persona tècnica supervisora de l'Administració informarà tant sobre les modificacions substancials com sobre els preus contradictoris, abans que la direcció general amb competències en matèria d'agricultura ho aprove, moment fins al qual no podran executar-se estes modificacions o executar-se les unitats d'obra amb els preus contradictoris.  
4. Les entitats beneficiàries han de senyalitzar les obres per mitjà de cartells en els quals s'acredite l'existència i l'origen de les ajudes públiques per a les actuacions en execució. Els cartells respondran als criteris que establix el Manual d'identitat corporativa de la Generalitat Valenciana, recollit en la seua pàgina web (https://presidencia.gva.es/va/manuales-corporativos).  
  
Apartat onzé. Justificació i pagament de les ajudes  
1. Per al pagament de la subvenció, haurà de justificar-se la realització de l'obra corresponent aportant els certificats d'obra emesos per la direcció facultativa, amb les factures originals i els justificants del pagament d'estes, i hauran d'incloure un informe favorable de la persona tècnica supervisora de l'Administració.  
2. S'ha d'acreditar el pagament de la totalitat de cada factura mitjançant un certificat bancari del càrrec en el compte de l'entitat beneficiària i l'abonament corresponent en el compte de l'expedidor de la factura o bé la transferència bancària per l'import total d'esta factura. Es podrà justificar el pagament mitjançant altres documents que tinguen valor probatori equivalents als anteriors amb validesa en el tràfic jurídic mercantil. En este cas, s'haurà d'aportar el contracte subscrit per les parts en el qual s'especifiquen les condicions d'este.  
La persona tècnica supervisora, designada a este efecte, supervisarà l'execució de l'obra i la congruència amb el projecte aprovat.  
3. Els certificats d'obra haurà d'emetre'ls la persona que exercisca la direcció de les obres, amb una periodicitat, almenys trimestral, excepte en casos degudament justificats i informats favorablement per la persona tècnica supervisora. Si es produïx un període d'inactivitat, la persona que exercisca la direcció d'obra haurà d'emetre un certificat sobre esta qüestió i remetre'l als serveis territorials de la Conselleria.  
  
4. L'import que s'haurà de pagar a l'entitat beneficiària de l'ajuda serà el percentatge que corresponga del cost real de la inversió efectivament realitzada en funció dels certificats de les obres executades i aprovades. En el cas que es produïsca una baixa en la contractació i l'import pagat pel beneficiari siga inferior, de la mateixa manera i en la mateixa proporció, esta baixa es reflectirà en la subvenció a pagar. En qualsevol cas, la quantitat que es pague no podrà superar l'import de la subvenció aprovada inicialment.  
5. Sobre la base del compliment del Pla de recuperació, transformació i resiliència, les entitats beneficiàries hauran d'aportar un document de consecució a la fita 77 (C5.I2) d'acord amb l'apartat j de l'article 12.3 del Reial decret 786/22, de 27 de setembre, seguint les directrius que allí s'establixen.  
6. Un mes abans de la data prevista per a la finalització de les obres, l'entitat beneficiària ho comunicarà a la persona tècnica supervisora d'estes, que sol·licitarà a la direcció general competent en matèria d'agricultura el nomenament d'una persona representant de l'Administració, perquè subscriga l'acta de comprovació de la inversió, juntament amb la persona tècnica supervisora, la persona que exercisca la presidència de l'entitat de reg, o la persona en qui delegue, la persona que exercisca la direcció de les obres i la persona representant de l'empresa contractista de les obres.  
El nomenament de representant de l'Administració ha de recaure sobre una persona tècnica facultativa.  
En l'acta ha de figurar l'import final de l'obra realment executada i que és congruent amb el projecte aprovat.  
  
Apartat dotzé. Mètode de control de les ajudes  
La conselleria amb competències en matèria de regadius realitzarà els controls necessaris per a comprovar els requisits i els compromisos derivats de cada sol·licitud de finançament d'operacions d'adaptació al risc d'inundació en compliment del que establix la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions. Es comprovarà la totalitat dels expedients a través dels certificats de l'obra realment executada, en congruència amb el projecte aprovat, expedits per la direcció facultativa i supervisats per la persona tècnica supervisora de l'Administració.  
  
1. Controls administratius  
1.1. Abast  
Es revisarà el 100 % de les sol·licituds d'ajudes, així com el 100 % dels expedients amb ajuda concedida.  
1.2. Mode d'execució  
Es realitzarà un control administratiu ple i es revisarà la totalitat de documents que componguen tant les sol·licituds d'ajudes com els expedients amb ajuda concedida.  
1.3. Termini d'execució dels controls administratius  
El termini d'execució dels controls administratius de les sol·licituds d'ajudes serà de tres mesos, comptats a partir de la publicació de la convocatòria. Finalitzarà amb la formalització per a cada sol·licitud d'una llista de control (checklist), mentre que el termini d'execució dels controls administratius dels expedients amb concessió d'ajuda serà d'un mes, comptat des de la presentació per part dels beneficiaris dels certificats d'obra, amb les factures originals i els justificants de pagament d'estes, llevat que l'òrgan gestor sol·licite una esmena de defectes corregibles en la documentació aportada, i en este cas el termini començarà a comptar quan el beneficiari haja presentat les esmenes. Finalitzarà amb la signatura del certificat expedit per l'òrgan gestor de comprovació.  
1.4. Documentació acreditativa de l'execució del control  
Per al control administratiu de la sol·licitud d'ajuda, s'ha de formalitzar per a cada sol·licitud una llista de control (checklist) signada per l'òrgan gestor de l'ajuda. En canvi, per al control administratiu dels expedients de l'ajuda, s'haurà de formalitzar el certificat de comprovació i aprovació de la justificació documental aportada pel beneficiari.  
  
2. Controls materials  
2.1. Abast  
El control material es realitzarà a una mostra dels expedients amb concessió d'ajuda. Per a la selecció de la mostra es prendrà almenys el 5 % del total dels expedients, i almenys un amb concessió d'ajuda, sempre que l'import total d'ajuda a pagar arribe al 10 %, i, si no s'arriba a este tant per cent de despesa, caldrà augmentar el 5 % dels expedients fins a assolir-lo.   
El 80 % dels expedients del 5 % anterior se seleccionaran pels següents criteris de risc amb l'ordre que s'establix a continuació:  
  
1) L'expedient amb més import de l'ajuda a pagar.  
2) Els expedients en els quals s'hagen justificat despeses inusuals que requerisquen una anàlisi més profunda.  
3) Els expedients que hagen sigut objecte de minoracions per irregularitats detectades en el control administratiu.  
L'altre 20 % se seleccionarà mitjançant un criteri aleatori amb igual probabilitat.  
  
  
ANNEX II  
Procediment per a la concessió d'ajudes als titulars d'explotacions ramaderes que formulen propostes en relació amb mesures per a l'adaptació al risc d'inundació al Baix Segura.  
  
  
Apartat primer. Objectiu de l'ajuda  
La subvenció té com a objectiu desenvolupar actuacions per a l'adaptació al risc d'inundació d'explotacions ramaderes.  
  
Apartat segon. Beneficiaris  
1. Podran ser beneficiaris d'estes ajudes els titulars d'explotacions ramaderes que se situen dins de l'àmbit territorial definit en el resolc segon d'esta resolució.  
2. Estes explotacions hauran de figurar inscrites en el Registre general d'explotacions ramaderes (REGA).  
3. Podran obtindre la condició de beneficiaris les agrupacions de persones físiques o jurídiques, públiques o privades, així com les comunitats de béns o qualsevol altre tipus d'unitat econòmica o patrimoni separat que, fins i tot mancant de personalitat jurídica, es troben en la situació que motiva la concessió de la subvenció. En tots estos casos, hauran de fer-se constar expressament, tant en la sol·licitud com en la resolució de concessió, els compromisos assumits per cada membre, així com l'import de subvenció a aplicar per cadascun, que tindran igualment la condició de beneficiaris.  
  
  
  
Apartat tercer. Despeses subvencionables  
Serà subvencionable la instal·lació d'elements que permeten adaptar i protegir explotacions ramaderes contra el risc d'inundació, entre altres, les següents:  
- Allotjament temporal per als animals.  
- Bardes permanents o temporals.  
- Construcció de rampes d'accés.  
- Barreres antiinundació.  
- Elevació del sòl de naus.  
- Elevació i/o protecció d'equipament/instal·lacions.  
- Segellament i impermeabilització de murs exteriors.  
  
Queden excloses de finançament les actuacions que es relacionen en la lletra h de l'article 10 del Reial decret 786/2022 de 27 de setembre.  
  
  
Apartat quart. Quantia de les subvencions i cost total final  
1. Els titulars de les explotacions presentaran una única sol·licitud de subvenció, que podrà contindre diverses de les actuacions relacionades en l'apartat anterior, i es requerirà una inversió mínima d'almenys 1.000 euros.  
2. La subvenció a concedir serà del 100 % de la inversió auxiliable, d'acord amb el pressupost presentat juntament amb la sol·licitud d'ajuda o, si és el cas, el projecte tècnic aprovat per la Direcció General de Producció Agrícola i Ramadera, després de l'informe del Servei de Supervisió de Projectes, Infraestructures i Gestió Energètica.  
3. El cost total final de les operacions projectades serà finançat en un 100 % per aportació pública, que correspon al Fons de Recuperació i Resiliència del Ministeri d'Agricultura, Pesca i Alimentació, amb un límit màxim de l'aportació pública establit en 300.000 euros. L'excés que puga produir-se sobre esta aportació pública en alguna operació serà finançat íntegrament per la mateixa entitat beneficiària.  
  
Les actuacions es realitzaran a través d'empreses, d'entre les que els presenten oferta, d'acord amb el que disposa l'apartat desé d'este annex i la normativa aplicable en cada cas.  
4. Estes ajudes se sotmeten al Reglament (UE) 1408/2013, de la Comissió, segons el qual el total de les ajudes de minimis de concedides a una persona beneficiària no podrà excedir 20.000 euros bruts durant l'exercici fiscal en curs, i els dos exercicis fiscals anteriors, i sense que s'incremente el llindar establit per cada estat membre.  
5. D'acord amb l'article 3.6 del Reglament (UE) 1408/2013, de la Comissió, de 18 de desembre de 2013, a l'efecte dels límits màxims de minimis i els màxims nacional i sectorial establits en els apartats 2,3 i 3 bis del reglament esmentat, totes les xifres emprades seran brutes, és a dir, abans de deducció d'impostos o altres càrregues.  
  
7. Quan l'import proposat per a concedir una sol·licitud siga inferior a 300 euros, esta no es tramitarà per qüestió d'eficàcia i eficiència administrativa, i s'arxivarà l'expedient amb la comunicació prèvia a la persona sol·licitant.  
  
Apartat cinqué. Presentació de sol·licituds  
1. Els titulars d'explotacions ramaderes presentaran les sol·licituds en el termini de tres mesos, a partir dl 15 de gener de 2024.  
Mitjançant la presentació de la sol·licitud, el sol·licitant manifesta sota la seua responsabilitat que totes les dades que recull esta i la documentació que s'adjunta són verídiques, que està en possessió de la documentació que així ho acredita i queda a la disposició de la Generalitat, que el podrà requerir, si ho estima oportú, per a la presentació, la comprovació, el control i la inspecció posterior. Quant a l'obligació de relacionar-se electrònicament amb l'Administració, caldrà ajustar-se al que disposa l'article 14 de la Llei 39/2015, d'1 d'octubre, del procediment administratiu comú.  
2. Documentació que haurà d'adjuntar-se a la sol·licitud com a condició d'admissibilitat:  
1) Els sol·licitants, en el moment de formalitzar la sol·licitud, hauran d'aportar el pressupost i/o les factures proforma en les quals figuren les unitats subvencionables i el corresponent preu unitari o, en els casos en què siga pertinent, s'aportarà el projecte de les actuacions corresponents que presente per a obtindre els informes, les autoritzacions i les llicències necessàries per a l'execució de les obres i les instal·lacions.  
2) D'acord amb la legislació ambiental corresponent, quan corresponga, els projectes hauran de disposar de la declaració, l'estimació o l'informe d'impacte ambiental favorable, previstos en la Llei 21/2013, de 9 de desembre, d'avaluació ambiental, prèviament a l'emissió de la resolució d'admissió a tràmit de les obres. En cas contrari, no s'admetran a tràmit.  
3) Comunicació ambiental, llicència ambiental o autorització ambiental integrada atorgada segons la Llei 6/2014, de 25 de juliol, de la Generalitat, de prevenció, qualitat i control ambiental d'activitats en la Comunitat Valenciana.  
4) El formulari de sol·licitud incorporarà les següents declaracions responsables, que hauran de subscriure els sol·licitants:  
a) De no estar incurs en alguna de les circumstàncies que recullen els apartats 2 i 3 de l'article 13 de la Llei 38/2003, de 17 de novembre, general de subvencions.  
b) De compliment de la normativa d'integració laboral de persones amb discapacitat o, si és el cas, l'exempció d'esta obligació, d'acord amb el Decret 279/2004, de 17 de desembre, del Consell de la Generalitat, pel qual es regulen mesures en els procediments de contractació administrativa i de concessió de subvencions per al foment de l'ocupació de les persones amb discapacitat.  
c) Que disposa d'un pla d'igualtat efectiva de dones i homes, si és el cas, d'acord amb el que s'establix en l'article 20 de la Llei 9/2003, de 2 d'abril, de la Generalitat, per a la igualtat entre dones i homes, i l'article 45 de la Llei orgànica 3/2007, de 22 de març, per a la igualtat efectiva de dones i homes.  
d) Complix l'obligació d'informar tercers les dades de caràcter personal dels quals s'aporten en el procediment administratiu derivat de la presentació de la sol·licitud corresponent, de la comunicació d'estes dades a la Conselleria, així com del tractament d'estes per part d'esta.  
  
e) Declaració d'ajudes de minimis en procediments de la Conselleria competent en matèria d'agricultura, i declaració d'ajudes de minimis en el cas de fusions o adquisicions d'empreses i en el cas que una empresa se separe en dues o més empreses independents.  
f) Declaració responsable de lluita contra el frau d'acord amb el Pla de recuperació, transició i resiliència (PRTR), d'acord amb la lletra m de l'article 12.2 del Reial decret 786/22, de 27 setembre.  
5) Model de declaració i tractament de dades en relació amb l'execució del Pla de recuperació, transició i resiliència (PRTR), d'acord amb la lletra h de l'article 12.2 del Reial decret 786/22, de 27 de setembre.  
  
6) Model de declaració de compromís en relació amb l'execució d'actuacions en el Pla de recuperació, transició i resiliència (PRTR), d'acord amb la lletra i de l'article 12.2 del Reial decret 786/22, de 27 de setembre.  
3. L'acreditació de la documentació indicada s'ha d'efectuar sense perjudici del que establix l'article 28.2 de la Llei 39/2015, d'1 d'octubre, del procediment administratiu comú de les administracions públiques.  
Quan l'administració actuant consulte o recapte dades o documents en l'àmbit dels fins de la convocatòria que estiguen en el seu poder o que haja elaborat qualsevol altra administració, el règim aplicable serà el següent:  
a) L'òrgan gestor del procediment haurà d'estar autoritzat per la persona interessada per a consultar les dades d'estar al corrent dels pagaments amb l'Agència Tributària, estatal i autonòmica, les dades d'identitat fiscal davant de l'Agència Estatal de l'Administració Tributària i les dades sobre l'Impost d'activitats Econòmiques (IAE). En cas contrari, la persona interessada ha d'aportar els documents acreditatius corresponents.  
b) L'òrgan gestor del procediment té potestat per a consultar les dades d'estar al corrent amb la Tresoreria de la Seguretat Social, les dades d'identitat del sol·licitant o, si és el cas, del seu representant legal, les dades de consulta del Registre de representants de l'Agència de Tecnologia i Certificació Electrònica de la Comunitat Valenciana (ACCV), i les dades de subsistència de poders notarials. No obstant això, si la persona interessada s'hi vol oposar, és imprescindible que indique la informació concreta a la consulta de la qual s'oposa i els motius que ho justifiquen. Si s'hi oposa, queda obligada a aportar els documents acreditatius corresponents.  
c) L'òrgan gestor podrà verificar l'exactitud de les dades declarades per la persona interessada, d'acord amb el que s'establix en la disposició addicional huitena de la Llei orgànica 3/2018, de 5 de desembre, de protecció de dades personals i garantia dels drets digitals; en l'article 4 de la Llei 40/2015, d'1 d'octubre, de règim jurídic del sector públic, i en l'article 13 de la Llei 38/2003, de 17 de novembre, general de subvencions. La potestat de verificació implica l'accés a les dades següents: dades de l'entitat de la persona sol·licitant o, si cal, del seu representant legal, i les dades que consten en la Base de dades nacional de subvencions (consulta de concessions i ajudes, consulta d'inhabilitacions i, si és pertinent, consulta de concessió d'ajudes per la regla de minimis)  
  
4. Les sol·licituds d'ajuda es presentaran preferentment en els registres dels òrgans administratius als quals es dirigisquen, i es podran presentar també en qualsevol dels registres previstos en la legislació reguladora del procediment administratiu comú, mitjançant el corresponent model normalitzat disponible a través de la seu electrònica de la Generalitat, en l'adreça d'internet https://sede.gva.es/va/inicio/procedimientos'id\_proc=24007.  
Les persones sol·licitants que estiguen obligades a relacionar-se amb la Generalitat a través de mitjans electrònics, en els termes de l'article 14 de la Llei 39/2015, d'1 d'octubre, del procediment administratiu comú, presentaran les sol·licituds telemàticament a través de la seu electrònica de la Generalitat en l'adreça d'internet que s'habilite per a esta convocatòria, utilitzant els corresponents models normalitzats disponibles en esta.  
Per a accedir de manera telemàtica al procediment, la persona sol·licitant ha de disposar de signatura electrònica avançada, bé amb el certificat qualificat de representant d'entitat (si és persona jurídica) o bé amb el certificat reconegut per a ciutadans (si és persona física), els dos emesos per l'Agència de Tecnologia i Certificació Electrònica de la Comunitat Valenciana (ACCV). Així mateix, es podrà utilitzar qualsevol altre sistema de signatura electrònica admés per la seu electrònica de la Generalitat (https://sede.gva.es/va/sede\_certificados).  
En cas que es vulga tramitar un procediment en representació d'una altra persona jurídica, es podrà atorgar esta representació a través del Registre de representants de l'ACCV. (https://www.accv.es/vl/servicios/ciudadanos-y-autonomos/registro-de-representantes/). L'accés a este registre per part dels representats pot fer-se utilitzant un certificat qualificat de representant d'entitat.  
Les sol·licituds presentades han de signar-se amb el certificat digital de la persona jurídica que presenta la sol·licitud o, si és el cas, amb el certificat digital del seu representant. Així mateix, els qui siguen competents per a això signaran electrònicament els documents que s'adjunten la signatura dels quals siga obligatòria.  
5. Les esmenes o les aportacions documentals posteriors a la presentació de la sol·licitud, es duran a terme telemàticament en la seu electrònica de la Generalitat en l'adreça d'internet https://sede.gva.es/va/inicio/procedimientos'id\_proc=24461, amb una referència al codi d'expedient que se li haja assignat. L'accés al tràmit concret d'aportació de documentació complementària haurà de realitzar-se a través de l'adreça següent de sede.gva.es habilitada a este efecte.  
6. Si algun dels subjectes als quals fa referència l'article 14.2 de la Llei 39/2015, d'1 d'octubre, presenta la sol·licitud presencialment, es requerirà a l'interessat que l'esmene mitjançant la presentació electrònica. A este efecte, es considerarà com a data de presentació de la sol·licitud aquella en què s'haja realitzat l'esmena, d'acord amb el que establix l'article 68.4 de l'esmentada Llei 39/2015, d'1 d'octubre.  
7. Quan les persones interessades necessiten donar d'alta o modificar un compte bancari per a percebre les ajudes convocades, esta actuació es podrà dur a terme de manera telemàtica a través de la seu electrònica de la Generalitat (https://sede.gva.es/va/inicio/procedimientos'id\_proc=22338), si bé estan obligats a fer-ho els subjectes que preveu l'article 6 de l'Ordre 2/2022, de la Conselleria d'Hisenda i Model Econòmic, per la qual es regulen les actuacions o els tràmits d'alta, modificació i baixa de les dades personals identificatives i bancàries de les persones físiques i jurídiques que es relacionen econòmicament amb la Generalitat.  
  
Apartat sisé. Estudi i baremació de les sol·licituds  
1. Les sol·licituds presentades, i esmenades si és el cas, s'ordenaran d'acord amb la puntuació derivada de l'aplicació dels criteris de baremació.  
2. Barem de les sol·licituds:  
d) Ubicació de les explotacions en funció de la perillositat per inundació (PATRICOVA)  
Valoració del criteri:  
Ubicació en zones amb perillositat 1: 30 punts  
Ubicació en zones amb perillositat 2: 25 punts  
Ubicació en zones amb perillositat 3: 20 punts  
Ubicació en zones amb perillositat 4: 15 punts  
Ubicació en zones amb perillositat 5: 10 punts  
Ubicació en zones amb perillositat 6: 5 punts  
  
e) Grandària de les instal·lacions ramaderes  
Valoració del criteri:  
< 50 UGT 5 punts  
05-772 SLY 10 punts  
> 100 UGT 15 punts  
  
f) Actuacions complementàries a altres executades i subvencionades a partir del Decret 29/2020, de 28 de febrer, del Consell, d'aprovació de les bases reguladores i de concessió directa d'ajudes urgents per a pal·liar els danys produïts en les explotacions agràries ocasionats per la DANA de setembre de 2019 i del Reial decret 540/2020, de 26 de maig, pel qual s'establixen les bases reguladores de les subvencions a explotacions agrícoles i ramaderes per danys en elements afectes a l'explotació previstes en l'article 4 del Reial Decret llei 11/2019, de 20 de setembre, pel qual s'adopten mesures urgents per a pal·liar els danys causats per temporals i altres situacions catastròfiques, i es convoquen estes subvencions per a l'exercici 2020.  
  
Valoració del criteri: 25 punts.  
  
Apartat seté. Instrucció del procediment  
1. L'òrgan instructor dels expedients d'ajuda a què es referix este annex II és el Servei d'Ordenació Agrària de la Conselleria d'Agricultura, Ramaderia i Pesca.  
2. En el cas que la sol·licitud no reunisca els requisits exigits o no s'adjunten els documents preceptius, es requerirà a l'interessat que, en un termini de deu dies, esmene la sol·licitud, amb la indicació que, si no ho fa així, es considerarà que desistix de la seua petició, amb una resolució prèvia que haurà de dictar-se en els termes que preveu l'article 21, apartat 1, de la Llei 39 /2015, d'1 d'octubre, del procediment administratiu comú de les administracions públiques.  
3. Les sol·licituds presentades que reunisquen els requisits per a ser admeses seran estudiades per la comissió d'avaluació, que estarà integrada per la persona titular de la Subdirecció General d'Estructures Agràries i Cooperativisme, que n'exercirà la presidència, per la persona titular de la direcció del Servei d'Ordenació Agrària, que n'exercirà la secretaria, i per un tècnic o tècnica de la Direcció General de Producció Agrícola i Ramadera, que designarà el director general. Les comissions que es constituïsquen a l'empara d'esta ordre s'ajustaran al principi de composició equilibrada establit en l'article 53 de la Llei orgànica 3/2007, de 22 de març. En cas d'absència, vacant o malaltia, així com en els casos d'abstenció o recusació, els membres de la comissió d'avaluació podran ser suplits temporalment per les persones que designe el director general d'Agricultura, Ramaderia i Pesca.  
4. Presentació de projectes  
Segons l'apartat cinqué d'este annex, els sol·licitants presentaran juntament amb la sol·licitud, si és el cas, un projecte tècnic amb descripció detallada de les actuacions previstes, d'acord amb l'article 233 de la Llei 9/2017, de 8 de novembre, de contractes de sector públic.  
Es presentarà en el Servei d'Ordenació Agrària una còpia del projecte en format paper i en format digital, i este últim haurà de complir les especificacions a què fa referència el número 3 de l'apartat 8.  
5. Els expedients seran puntuats per la comissió avaluadora aplicant el barem acumulatiu de l'apartat sisé d'este annex, i s'ordenaran, de més a menys, d'acord amb la puntuació total obtinguda. S'aplicarà, com a criteri de desempat, en les sol·licituds que obtinguen la mateixa puntuació, la data i l'hora de la presentació telemàtica.  
  
6. Una vegada avaluades les sol·licituds, l'òrgan instructor formularà la proposta de concessió de les subvencions, d'acord amb l'informe de la comissió avaluadora.  
7. La Direcció General de Producció Agrícola i Ramadera dictarà una resolució per la qual s'admeten a tràmit totes les sol·licituds que complisquen els requisits per a ser subvencionades, s'inadmeten les presentades fora de termini i es desestimen les que no complisquen els requisits previstos en les bases i en la convocatòria.  
En esta resolució les sol·licituds admeses apareixeran ordenades d'acord amb la puntuació obtinguda per l'aplicació dels barems per al tipus d'ajuda previst en este annex.  
La resolució de concessió contindrà, com a mínim, l'import màxim de l'ajuda en equivalent de subvenció bruta, les condicions que haurà de complir la persona beneficiària, el caràcter de l'ajuda de minimis, d'acord amb el Reglament (UE) 1408/2013, de la Comissió, de 18 de desembre de 2013, i la via de recurs que corresponga.  
  
La resolució contindrà la concessió de la subvenció de les sol·licituds admeses a tràmit fins on arribe el crèdit disponible de la convocatòria respectiva, una llista de reserva amb les sol·licituds denegades a les quals no arribe el crèdit disponible, les sol·licituds inadmeses i les sol·licituds desistides. Les sol·licituds de la llista de reserva podran ser proposades per a ser subvencionades posteriorment en la mesura que arribe el crèdit disponible en els casos següents: renúncia d'alguna persona beneficiària, expedients els projectes dels quals no s'hagen aprovat o no hagen obtingut la corresponent llicència urbanística en el termini a què fa referència el número 1 de l'apartat huité d'este annex II, crèdit sobrant de les ajudes concedides en l'annex I o en cas d'augment del crèdit disponible per qualsevol altra causa.  
  
La resolució es publicarà en el Diari Oficial de la Generalitat Valenciana.  
  
Apartat huité. Execució de la inversió  
1. Una vegada notificada la concessió de l'ajuda, la persona beneficiària presentarà a l'òrgan instructor de l'ajuda la corresponent llicència i informe urbanístics, acompanyats, si és el cas, del projecte de construcció que haja sigut objecte d'aprovació per l'entitat local competent si diferix de l'aportat inicialment, juntament amb la sol·licitud d'ajuda i una còpia dels informes de l'entitat gestora de PATRICOVA i de l'organisme de conca que haja sol·licitat els serveis urbanístics de l'entitat local.  
2. Tal com s'indica en l'article 164.h de la Llei 1/2015, de 6 de febrer, d'hisenda pública, del sector públic instrumental i de subvencions, en les subvencions que financen obres que exigisquen projecte tècnic, este haurà de sotmetre's a un informe de l'oficina de supervisió de projectes o de tècnics de l'Administració designats per esta, amb caràcter previ a la data de justificació de la primera anualitat d'ajuda. No obstant això, quan es tracte de projectes inclosos en l'article 2 del Reial decret 1000/2010, de 5 d'agost, sobre visat col·legial obligatori, les bases reguladores de la subvenció podran requerir la presentació de visat col·legial en lloc de l'informe de l'oficina de supervisió.  
  
3. El projecte s'haurà de presentar davant de l'òrgan instructor de les ajudes d'acord amb les especificacions de l'Ordre 9/2016, de 22 d'abril, de 2016, de la Conselleria d'Agricultura, Medi ambient, Canvi Climàtic i Desenvolupament Rural, per la qual s'establix el format digital per a la presentació de projectes tècnics, per a la revisió i l'informe del Servei de Supervisió de Projectes.  
4. Juntament amb la llicència urbanística, les persones beneficiàries hauran de presentar tres ofertes econòmiques si l'import de la despesa subvencionable és superior a 6.000 euros, amb la indicació de l'oferta triada per a executar les actuacions. L'elecció entre les ofertes presentades es realitzarà d'acord amb criteris d'eficiència i economia, caldrà justificar expressament l'elecció quan no recaiga en la proposta econòmica més avantatjosa i quedarà a criteri del servei gestor l'autorització de la proposta.  
5. Així mateix, juntament amb la documentació anterior i sobre la base del compliment del Pla de recuperació, transformació i resiliència, l'entitat beneficiària haurà de presentar:  
a) La declaració responsable del principi DSNH, previst en l'article 12.2, lletra d, i l'annex del Reial decret 786/22, de 27 setembre.  
b) El document del compromís de compliment de les mesures del DNSH, previst en l'article 12.2, lletra d, i l'annex del Reial decret 786/22, de 27 setembre.  
c) La declaració d'absència de conflicte d'interessos (DACI), prevista en l'Ordre HPF/1030/2021, de 29 de setembre, per la qual es configura el sistema de gestió del Pla de recuperació, transformació i resiliència.  
d) El document relatiu a l'anàlisi MINERVA, en relació amb l'Ordre HPF/55/2023, de 24 de gener, relativa a l'anàlisi sistemàtica del risc de conflicte d'interessos en els procediments que executen el Pla de recuperació, transformació i resiliència.  
6. Realitzats els tràmits anteriors, per part de l'òrgan instructor, s'estendrà una acta en què es faça constar que les actuacions ni s'han executat ni s'han iniciat. Sense esta acta no es podran iniciar les obres.  
7. Una vegada rebuda l'acta de no inici en el Servei d'Ordenació Agrària, es notificarà a l'entitat beneficiària la resolució de concessió definitiva de l'ajuda i l'autorització per a l'inici de les actuacions, que hauran de començar en el termini màxim d'un mes.  
  
8. Qualsevol modificació de l'obra auxiliada requerirà el procediment assenyalat en els punts 1 i 2 d'este apartat, o la seua exempció per part dels serveis urbanístics de l'entitat local competent. Cap modificació proposada podrà suposar un augment de la subvenció concedida.  
  
  
Apartat nové. Justificació i pagament de les ajudes  
1. El pagament de les ajudes s'efectuarà amb una justificació prèvia de la realització de les actuacions. Per a això, la persona o l'entitat beneficiària està obligada a efectuar la sol·licitud de pagament una vegada realitzades les inversions.  
Juntament amb la sol·licitud de pagament, haurà de presentar-se la documentació que justifique la realització de la corresponent actuació mitjançant l'aportació de les factures i els justificants de pagament o, si és el cas, dels certificats d'obra emesos per la direcció facultativa, amb les factures originals i els justificants del pagament d'estes.  
2. S'ha d'acreditar el pagament de la totalitat de cada factura mitjançant un certificat bancari del càrrec en el compte de l'entitat beneficiària i l'abonament corresponent en el compte de l'expedidor de la factura o bé la transferència bancària per l'import total d'esta factura. Es podrà justificar el pagament mitjançant altres documents que tinguen valor probatori equivalents als anteriors amb validesa en el tràfic jurídic mercantil. En este cas, s'haurà d'aportar el contracte subscrit per les parts en el qual s'especifiquen les condicions d'este.  
3. Caldrà ajustar-se al que disposa l'article 15 del Reial decret 786/2022 en cas d'incompliments, falta d'execució en termini d'alguna de les actuacions compromeses i procediment de reintegrament de l'ajuda.  
4. Sobre la base del compliment del Pla de recuperació, transformació i resiliència, les entitats beneficiàries hauran d'aportar un document de consecució a la fita 77 (C5.I2) d'acord amb l'apartat j de l'article 12.3 del Reial decret 786/22, de 27 de setembre, seguint les directrius que allí s'establixen.  
  
Apartat desé. Control de les ajudes  
El Servei d'Ordenació Agrària realitzarà els controls necessaris per a comprovar els requisits i els compromisos derivats de cada sol·licitud de finançament d'operacions d'adaptació al risc d'inundació en compliment del que s'establix en la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions. Es comprovarà la totalitat dels expedients a través dels certificats de l'obra realment executada, en congruència amb el projecte aprovat, expedits per la direcció facultativa i supervisats per la persona tècnica supervisora de l'Administració.  
  
1. Controls administratius  
Es revisarà el 100 % de les sol·licituds d'ajudes, així com el 100 % dels expedients amb ajuda concedida.  
Es realitzarà un control administratiu ple i es revisarà la totalitat de documents que componguen tant les sol·licituds d'ajudes com els expedients amb ajuda concedida.  
El termini d'execució dels controls administratius de les sol·licituds d'ajudes serà de tres mesos, comptats a partir de la publicació de la convocatòria. Finalitzarà amb la formalització per a cada sol·licitud d'una llista de control (checklist). Mentre que el termini d'execució dels controls administratius dels expedients amb concessió d'ajuda serà d'un mes, comptat des de la presentació per part de les persones beneficiàries de la documentació que justifique la realització de l'actuació corresponent, llevat que l'òrgan gestor sol·licite una esmena de defectes corregibles en la documentació aportada, i en este cas el termini començarà a comptar quan l'entitat beneficiària haja presentat les esmenes.  
  
1.4. Documentació acreditativa de l'execució del control  
Per al control administratiu de la sol·licitud d'ajuda, s'ha de formalitzar per a cada sol·licitud una llista de control (checklist) signada per l'òrgan gestor de l'ajuda. Mentre que, per al control administratiu dels expedients de l'ajuda, s'haurà de formalitzar el certificat de comprovació i aprovació de la justificació documental aportada per la persona beneficiària.  
2. Controls materials  
2.1. Abast  
El control material es realitzarà a una mostra dels expedients amb concessió d'ajuda. Per a la selecció de la mostra es prendrà almenys el 5 % del total dels expedients amb concessió d'ajuda, sempre que l'import total d'ajuda a pagar arribe al 10 %, i, si no s'arriba a este tant per cent de despesa, caldrà augmentar el 5 % dels expedients fins a assolir-lo.  
El 80 % dels expedients del 5 % anterior se seleccionaran pels següents criteris de risc amb l'ordre que s'establix a continuació:  
  
1) L'expedient amb més import de l'ajuda a pagar.  
2) Els expedients en els quals s'hagen justificat despeses inusuals que requerisquen una anàlisi més profunda.  
3) Els expedients que hagen sigut objecte de minoracions per irregularitats detectades en el control administratiu.  
L'altre 20 % se seleccionarà mitjançant un criteri aleatori amb igual probabilitat.